የዓለም አቀፍ ተቋማት ተወካዮች ለ‹‹ገበታ ለሀገር›› ፕሮጀክት ድጋፍ እንዲያደርጉ ጥሪ ቀረበ
በሔለን ተስፋዬመቀመጫቸውን በኢትዮጵያ ላደረጉ የዓለም አቀፍ ተቋማት ተወካዮች ለ‹‹ገበታ ለሀገር›› ፕሮጀክት ድጋፍ እንዲያደርጉ፣ የውጭ ጉዳይ ሚኒስቴር ጥሪ አቀረበ፡፡ጥሪውን ያቀረቡት የውጭ ጉዳይ ሚኒስትሩ አቶ ገዱ አንዳርጋቸው፣ ማክሰኞ መስከረም 12 ቀን 2013 ዓ.ም.፣ የዓለም አቀፍ ተቋማት ተወካዮች በተገኙበት ባደረጉት የመክፈቻ ንግግር ነው፡፡በውጭ ጉዳይ ሚኒስቴር አዲስ አበባ ለሚገኙ ለዓለም አቀፍ ተቋማት ተወካዮች ‹‹ገበታ ለሀገር›› ስለተሰኘው ፕሮጀክት አጠቃላይ ይዘት ገለጻና ማብራሪያ ቀርቧል፡፡የአገር ገጽታ ከመቀየር በተጨማሪ ለዜጎች የሥራ ዕድል የሚፈጥር በመሆኑ፣ የዓለም አቀፍ ተቋማት ተወካዮች በሚችሉት መንገድ ሁሉ ዕገዛ እንዲያደርጉ የውጭ ጉዳይ ሚኒስትሩ ጥሪ አቅርበዋል፡፡የኢኖቬሽንና ቴክኖሎጂ ሚኒስትር አብርሃም በላይ (ዶ/ር) እና የኢትዮጵያ መንገዶች ባለሥልጣን ዋና ዳይሬክተር ሀብታሙ ተገኝ (ኢንጂነር) ስለፕሮጀክቱ ገለጻ አድርገዋል፡፡በአማራ ክልል በጎርጎራ፣ በደቡብ ክልል በኮይሻና በኦሮሚያ ክልል በወንጪ ለመገንባት የታሰበው ፕሮጀክት ኤኮ ቱሪዝም (Eco Tourism) የጤና፣ የባህል፣ ገድል (Adventure)፣ የመዝናኛ (Recreation) ቱሪዝም ያጠቃለለ መሆኑ ተብራርቷል፡፡ሁሉን አቀፍ የቱሪዝም ዓይነትና መዳረሻ ለማድረግ ከማኅበረሰቡ፣ ከዳያስፖራውና ፈቃደኛ ከሆኑ የውጭ አገሮች በሚገኝ ገንዘብ መሆኑን ተጠቁሟል፡፡የዓለም አቀፍ ተቋማት ተወካዮች ፕሮጀክቱ የሚገነባበትን ፋይናንስ ጨምሮ ምን ያህል ለማኅበረሰቡ ጠቃሚ እንደሆነ፣ የፕሮጀክቱ አጠቃላይ ይዘት በተለያዩ ቋንቋዎች ቢቀርብ የሚሉ ጥያቄዎችን አንስተዋል፡፡ፕሮጀክቱ የሚከናወንባቸው ሥፍራዎች ለማኅበረሰቡ የሥራ ዕድል እንደሚፈጥር፣ የኤሌክትሪክ፣ የንፁህ ውኃ፣ የቴሌኮሙዩኒኬሽን አገልግሎቶችና ሌሎች የመሠረተ ልማት ዝርጋተዎች እንደሚከናወኑ ከእያንዳንዱ የፕሮጀክቱ እንቅስቅሴ ኅብረተሰቡ ተጠቃሚ እንደሚሆን ለዓለም አቀፍ ተቋማት ተወካዮቹ ምላሽ ተሰጥቷል፡፡በውጭ ጉዳይ ሚኒስቴር አማካይነት የፕሮጀክቱ ይዘትና አጠቃላይ አተገባበር በተለያዩ ቋንቋዎች እንደሚቀርብም በመድረኩ ተብራርቷል፡፡የኮይሻና የወንጪ ፕሮጀክት ማብራሪያና ገለጻ የተደረገ ሲሆን፣ የጎርጎራ ፕሮጀክት አጠቃላይ ክንውኖች በዕለቱ አልቀረበም፡፡ የፕሮጀክቱ መሪ ለጉዳዩ ባህር ዳር በመሆናቸው በተወካዮች ማብራሪያ ባይቀርብም በሌላ ጊዜ ገለጻ ይደረጋል ተብሏል፡፡የጎርጎራ፣ የወንጪና የኮይሻ ፕሮጀክቶች እኩል ተጀምረው እኩል ለማጠናቀቅም መታቀዱ ተገልጿል፡፡ በለጋሽ አገሮችና በውጭ አገሮች በሚኖሩ ትውልደ ኢትዮጵያውያን ድጋፍ ለመገንባት መታቀዱ ተጠቁሟል፡፡  